
На основу члана 138. став 1. Устава Републике Србије („Сл. гласник РС“ бр. 98/06) и члана 31. став 2. Закона о Заштитнику грађана („Сл. гласник РС“ бр. 79/05 и 54/07), поступајући по притужби М. А. и М., Заштитник грађана  
У Т В Р Ђ У Ј Е
Секретаријат за образовање и дечју заштиту Градске управе града Београда начиниo je пропусте у раду тако што просветна инспекција
· у инспекцијским надзорима није потпуно и правилно утврђивала и оцењивала да ли установа образовања и васпитања правилно примењује прописе који уређују процес образовања и васпитања, заштиту деце и ученика од насиља, злостављања и занемаривања и додатну подршку ученику у образовању;
· при утврђивању пропуста није налагала (одговарајуће) мере како би пропусти и последице пропуста биле отклоњене или у највећој могућој мери умањене, а одговорност за пропусте утврђена.
На основу Уставом и законом прописаних овлашћења, Заштитник грађана упућује Секретаријату за образовање и дечју заштиту Градске управе града Београда следеће 

П Р Е П О Р У К Е

1.
Потребно је да Секретаријат за образовање и дечју заштиту Градске управе града Београда предузмe мере како би се у будућим случајевима инспекцијски надзори у вези са заштитом деце од насиља, злостављања и занемаривања, спроводили правилно, законито, ефикасно и потпуно, у поступцима у којима ће просветни инспектори:
· испитивати да ли је установа образовања и васпитања применила Правилник о протоколу поступања у установи у одговору на насиље, злостављање и занемаривање;
· потпуно, правилно, савесно и непристрасно утврђивати и оцењивати све чињенице и околности у случајевима пријаве насиља, у складу са важећим прописима и прихваћеним стандардима;  
· налагати целисходне и сразмерне мере ради отклањања утврђених пропуста и контролисати њихово спровођење. 

2.
Потребно је да Секретаријат за образовање и дечју заштиту Градске управе града Београда, поступајући по препоруци под бројем 1, процени да ли је просветним инспекторима потребно додатно обучавање о примени Правилника о протоколу поступања у установи у одговору на насиље, злостављање и занемаривање, заштити ученика од насиља и правима детета на заштиту од сваког облика насиља и на квалитетно образовање, те уколико оцени да су обуке потребне исте и обезбеди.

Секретаријат за образовање и дечју заштиту Градске управе града Београда обавестиће Заштитника грађана о мерама које су предузете ради поступања по препорукама у року од 60 дана од дана пријема овог акта уз достављање доказа о предузетим мерама.

Р а з л о з и

Поступајући по притужби М. и А. М. у којој су указали да је њихово син, ученик I разреда Основне школе „Никола Тесла“ био жртва насиља од стране две учитељице у продуженом боравку, да су се тим поводом обраћали Школи, која није предузела адекватне мере заштите ученика, као и просветној инспекцији, Заштитник грађана је покренуо поступак контроле законитости и правилности рада Секретаријата за образовање и дечју заштиту Градске управе града Београда. Од Секретаријата је затражено да достави изјашњење о наводима притужбе и свим релевантним чињеницама и околностима у вези са конкретним случајем, као и копију комплетне документације. 

На основу достављене документације, утврђено је да је Секретаријат извршио инспекцијски надзор
 у Основној школи „Никола Тесла“, у коме је констатовао:
· Да је одељенски старешина водила свакодневну евиденцију о понашању ученика (несталан на месту седења, не учествује у разговору, не одговара на постављена питања, склон ометању и узнемиравању других ученика, баца своје и ствари других ученика, склон шутирању и гребању других ученика, бежању из објекта Школе) и обавила разговор са мајком ученика и том приликом препоручила да ученик извесно време не похађа продужени боравак. 
· Да су у евиденцији педагошко-психолошке службе наводи када су и са ким стручни сарадници обавили разговор, када су присуствовали часовима редовне наставе и часовима у продуженом боравку. 
· Да је Школа упутила захтев ГЦСР, Одељење Раковица да би се на ефикаснији начин приступило пружању одговарајуће подршке ученику и његовим родитељима.

· У Школској управи Београд је одржан састанак којем су присуствовали директор Школе, одељенски старешина ученика, психолог Школе, када су просветне саветнице наставницима разредне наставе препоручиле да са учеником и његовим родитељима успоставе сентиментални однос, као и да се сви учесници прилагоде насталој ситуацији како би се ученик прилагодио школској средини.

· У недостатку одговарајуће здравствене документације и препоруке лекара, као и  недовољне сарадње родитеља са Школом, није покренут поступак давања предлога од стране стручног тима за инклузивно образовање за утврђивање права на ИОП, па је Школа сачинила индивидуализовани начин рада са учеником у смислу прилагођавања распореда часова, корективног рада психолога са учеником, похађања часова обавезне наставе, израде педагошког профила ученика, сарадње са институцијама које су од значаја за праћење психофизичког развоја ученика од којих се очекује препорука за даљи начин рада са учеником, праћења развоја ученика кроз тромесечну евалуацију. 
· Наложено је директору: 

· да упути захтев Министарству просвете науке и технолошког развоја, Школска управа Београд за савет и стручну помоћ наставнику, стручном сараднику и директору у погледу заштите ученика;

· да по прибављању одговарајуће здравствене документације сачини индивидуални образовни план за ученика;
· да обавеже стручне сараднике да својим компетенцијама и саветодавним радом пруже помоћ родитељима ученика по питањима која су од значаја за образовање и васпитање њиховог детета.

У контролном инспекцијском надзору
 наводи се:

· да су родитељи упутили жалбу на извештај просветне инспекције у коме наводе да је инспекторка извршила „замену тезе“ и да је њихово дете од „жртве“, постало „главни кривац“, да нису предузете мере утврђивања одговорности надлежних у вези навода из првобитне притужбе да је њихово дете било жртва насиља две учитељице из продуженог боравка. 
· да је Школа испунила налог и упутила захтев Министарству просвете, науке и технолошког развоја, Школска управа Београд, али да због недостатка одговарајуће здравствене документације и несарадње родитеља ученика са Школом није сачињен индивидуални образовни план за ученика. 

На основу утврђеног чињеничног стања директору је предложено да обавести надлежни орган старатељства ради предузимања мера из њихове надлежности како би се заштитио најбољи интерес ученика у поступку израде индивидуалног образовног плана и констатовано да је Школа поступила по мерама наложеним записником.
Извршен је нови ванредни инспекцијском надзор
 у Школи у коме је констатовано: 

· Да је Министарство, због нових притужби родитеља, упутило инструкцију Секретаријату да утврди да ли је Школа по сазнању за физичко насиље од стране запосленог према ученику ефикасно, објективно и непристрасно поступала у свему у складу са законом и подзаконским актима који регулишу повреде забране у установи.
· Да је ученик у дневник образовно-васпитног рада за први разред основне школе у школској 2015./2016. години више пута уписан у рубрику напомена због недоличног понашања према ученицима у одељењу. Одржани су родитељски састанци на којима је директор упознао присутне родитеље о ситуацији са учеником и инсистирао на успостављању сарадње осталих ученика са учеником у смислу прихватања његових специфичности, када су родитељи исказали спремност да прихвате специфичности ученика, спремност да помогну њему и његовим родитељима, али и забринутост због физичког и психичког злостављања њихове деце од стране ученика у току часова, одмора и продуженог боравка. Директор је обавестио родитеље о поступцима које је Школа предузела према инситуцијама којe су од значаја за помоћ ученику и његовим родитељима, али да родитељи нису остварили потребан ниво сарадње са Школом. 
· У фебруару 2016. године је сачињен педагошки профил и план заштите за ученика.
· У извештају одељенског старешине наведено је да појачан педагошки рад са ученицима у одељењу у циљу подизања нивоа толеранције према понашању ученика није променио његово понашање у школском оружењу, већ је ученик наставио са агресивним понашањем према осталим ученицима и запосленима, као и да све већи број ученика пријављује злостављање од стране ученика. Евидентиране су пријаве сумње на насиље, злостављање од стране ученика, као и активности Тима за заштиту ученика од насиља, злостављања и занемаривања у смислу појачаног надзора над учеником, интензивирања сарадње са родитељима ученика, индивидуалног рада са учеником и рада са одељенском заједницом. 
· Школа је упутила захтев Комисији за покретање постука процене потреба за пружањем додатне образовне, здравствене и социјалне подршке ученику, што мајка ученика није прихватила.
· Констатовано је да је Школа предузела све законом дозвољене радње у смислу обезбеђивања квалитетног образовања за ученика и да је с обзиром да у ранијим инспекцијским надзорима на основу документације која се налази у Школи није констатовано да је запослени учинио повреду забране у Школи, те да је покренут поступак код Другог основног јавног тужилаштва, у поновљеном инспекцијском надзору нецелисходно је констатовати чињеницу из Инструкције Министарства која се односи на повреду забране запосленог у Школи до окончања судског поступка. 
Директору је наложено да писаним путем обавеже стручне сараднике и остале запослене на доследну примену Правилника о протоколу поступања у установи у одговору на насиље, злостављање и занемаривање, Правилника о додатној образовној, здравственој и социјалној подршци детету и ученику у сваком случају за који се утврди постојање сумње на насиље, злостављање и занемаривање; да континуирано остварује сарадњу са органима јединице локалне самоуправе, организацијама и удружењима која су од значаја за спречавање насиља, злостављања и занемаривања и пружања додатне подршке деци и ученицима. 

Ученик се исписао из ОШ „Никола Тесла“ и уписао у ОШ „Жикица Јовановић Шпанац“ у ........ 
Иако су наводи пријаве указивали на могућност да је ученик био изложен насиљу од стране наставника, просветна инспекторка ни у једном инспекцијском надзору није утврђивала чињенице у вези са наводима родитеља ученика да је њихово дете било жртва насиља запослених према њему. Инспекторка није испитала да ли је поводом сазнања о насиљу поступао Тим за заштиту ученика од насиља, злостављања и занемаривања, и уколико јесте да ли је спровео све кораке како је прописано Правилником о протоколу поступања у установи у одговору на насиље, злостављање и занемаривање. Просветна инспекторка се у последњем надзору осврнула на ову тему уз констатацију да у досадашњим надзорима није констатовала да је запослени извршио повреду забране у установи, као и да је покренут поступак код тужилаштва због чега је нецелисходно констатовати чињеницу која се односи на повреду забране запосленог у Школи до окончања судског поступка. 
Констатација просветне инспекторке „да је Школа предузела све законом дозвољене радње у смислу обезбеђивања квалитетног образовања за ученика“ је контрадикторна чињеници да просветна инспекторка није ни утврђивала нити испитивала које радње и мере је Школа предузела у вези пријаве родитеља да је њихово дете било жртва насиља учитељица у продуженом боравку. Стога је изостала и адекватна процена просветне инспекторке да ли се у Школи правилно примењују Закон о основама система образовања и васпитања, посебни закони и прописи донети на основу њих и изрицање Школи мера одговарајућих процени и утврђеним недостацима - што је био законом дефинисан посао инспекцијског надзора. 
Просветна инспекторка наложила је директору „да писаним путем обавеже запослене у Школи на доследну примену прописа“ што је мера која може указати да је инспекторка у Школи пронашла незаконитости у раду које није констатовала нити испитивала у надзорима које је вршила. Наведена мера је непотребна, јер су сви запослени прописима обавезани на поштовање и доследну примену истих. Мера да директор „континуирано остварује сарадњу са органима јединице локалне самоуправе, организацијама и удружењима која су од значаја за спречавање насиља, злостављања и занемаривања и пружања додатне подршке деци и ученицима“ указује да је просветна инспекторка и у вези са овим пронашла пропусте у раду директора у погледу (не)остваривања наведене сарадње, али их није констатовала, нити испитивала у надзорима које је вршила. Такође, и ова мера је непотребна, јер је законом већ прописано да директор остварује наведену сарадњу.  

Просветна инспекторка констатује „да је нецелисходно констатовати чињеницу која се односи на повреду забране запосленог у установи до окончања судског поступка, имајући у виду да је покренут поступак код тужилаштва“. Чињеница да се води поступак код тужилаштва не ослобађа Школу обавезе да поступа у складу са Правилником о протоколу поступања у установи у одговору на насиље, злостављање и занемаривање у циљу утврђивања свих чињеница наведеног догађаја и утврђивања евентуалног постојања одговорности запосленог за кршење забране насиља, злостављања и занемаривања прописане законом. 
Заштитник грађана затражио је крајем 2018. године додатну информацију о евентуалним новим поступањима просветне инспекције у овом случају, ради утврђивања да ли је евентуалним додатним поступањем просветних инспектора дошло до отклањања начињених пропуста у раду. Из изјашњења Секретаријата
 Заштитник грађана утврдио је да није било додатних поступања просветне инспекције у овом случају, те да пропусти које је просветна инспекција начинила нису отклоњени.

Т***
Приликом утврђивања пропуста, Заштитник грађана руководио се одредбама Закона о основама система образовања и васпитања
, Закона о основном образовању и васпитању
,  Правилника о протоколу поступања у установи у одговору на насиље, злостављање и занемаривање
, Општег протокола за заштиту деце од злостављања и занемаривања
 и Правилника о додатној образовној, здравственој и социјалној подршци детету и ученику
.
***
Заштитник грађана је 2013. и 2015. године утврдио вишеструке исте, истоврсне или сличне пропусте у раду Секретаријата за образовање и дечју заштиту Градске управе града Београда у вршењу инспекцијског надзора, па је органу упутио већи број препорука
. Заштитник грађана констатује да чињеница да се идентични пропусти у раду просветне инспекције у Београду понављају и након што су органу упућене препоруке, указује да су изостале системске мере којима се рад просветних инспектора унапредио, са циљем да се у целости оствари сврха инспекцијског надзора. 
Oрган који има надзорна овлашћења има и дужност да та овлашћења спроводи правилно, ефикасно и у границама овлашћења, а са посебном пажњом и нарочитом хитношћу када постоји сазнање о могућој повреди права детета. Правилно вршење надзорне функције подразумева коришћење овлашћења која су прописима предвиђена, сразмерна утврђеном пропусту, сврсисходна и извршива и која обезбеђују отклањање пропуста у највећој мери и спречавање њиховог понављања у будућности. У инспекцијским надзорима, када утврди пропуст, просветна инспекција може предузимати само оне мере које су за такве случајеве и предвиђене. 

Заштитник грађана сматра да је неопходно системско деловање на нивоу Секретаријата, како би се уједначило поступање просветних инспектора и обезбедило целовито, функционално, ефикасно и сврсисходно спровођење инспекцијског надзора.

На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке Секретаријату за образовање и дечју заштиту Градске управе града Београда, у циљу отклањања утврђених пропуста у највећој могућој мери, унапређења рада органа управе и спречавања сличних пропуста у будућности. 

	
	ГЕНЕРАЛНИ СЕКРЕТАР

	
	Оља Јовичић

